Απόφαση της Επιτροπής

της 14ης Ιουνίου 2001

για ορισμένα μέτρα προστασίας σχετικά με την κλασσική πανώλη των χοίρων στην Ισπανία

[κοινοποιηθείσα υπό τον αριθμό Ε(2001) 1653]

(Κείμενο που παρουσιάζει ενδιαφέρον για τον ΕΟΧ)

(2001/457/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2) του Συμβουλίου, και ιδίως το άρθρο 10 παράγραφος 3,

Εκτιμώντας τα ακόλουθα:

(1) Στην Ισπανία εκδηλώθηκαν κρούσματα κλασικής πανώλους των χοίρων.

(2) Λαμβανομένου υπόψη του εμπορίου ζώντων χοίρων, η ανωτέρω εκδήλωση κρουσμάτων είναι ικανή να θέσει σε κίνδυνο το ζωικό κεφάλαιο άλλων κρατών μελών.

(3) Η Ισπανία έλαβε μέτρα στο πλαίσιο της οδηγίας 80/217/ΕΟΚ του Συμβουλίου, της 22ας Ιανουαρίου 1980, περί θεσπίσεως κοινοτικών μέτρων για την καταπολέμηση της κλασικής πανώλους των χοίρων(3), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.

(4) Περαιτέρω περιορισμοί θα επιβληθούν προσωρινώς, εν αναμονή των επιπρόσθετων αποτελεσμάτων επιδημιολογικών ερευνών.

(5) Επειδή υπάρχει δυνατότητα γεωγραφικής οριοθέτησης των περιοχών οι οποίες παρουσιάζουν ιδιαίτερο κίνδυνο, οι εμπορικοί περιορισμοί μπορούν να εφαρμοστούν σε περιφερειακή βάση.

(6) Η παρούσα απόφαση θα επανεξεταστεί στη συνεδρίαση της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Ισπανία διενεργεί αποστολές χοίρων μόνο εφόσον οι χοίροι αυτοί:

α) προέρχονται από περιοχή εκτός εκείνων που περιγράφονται στο παράρτημα Ι, και

β) παρέμειναν στην κτηνοτροφική μονάδα προέλευσής τους επί διάστημα 30 ημερών τουλάχιστον πριν τη φόρτωση προς μεταφορά, ή από τη γέννησή τους, εάν είναι κάτω των 30 ημερών, και

γ) προέρχονται από κτηνοτροφική μονάδα στην οποία δεν έχουν εισαχθεί ζώντες χοίροι στο διάστημα των 30 ημερών που προηγούνται της αποστολής των εν λόγω χοίρων, και

δ) μεταφέρονται απευθείας, χωρίς να περάσουν από σταθμό συγκέντρωσης, στην κτηνοτροφική μονάδα ή το σφαγείο προορισμού.

2. Η διακίνηση χοίρων που προέρχονται από περιοχές εκτός εκείνων που περιγράφονται στο παράρτημα Ι επιτρέπεται μόνον αφού παρέλθουν τρεις ημέρες μετά από προηγούμενη κοινοποίηση, που διαβιβάζει η αρμόδια κτηνιατρική αρχή στην κεντρική και τοπική κτηνιατρική αρχή του τόπου προορισμού και του όποιου κράτους μέλους διέλευσης.

Άρθρο 2

1. Η Ισπανία αποστέλλει σπέρμα χοίρων μόνον εφόσον αυτό προέρχεται από αρσενικά ζώα τα οποία διατηρούνται σε κέντρο συγκέντρωσης όπως αναφέρεται στο άρθρο 3 στοιχείο α) της οδηγίας 90/429/ΕΟΚ(4) του Συμβουλίου και το οποίο ευρίσκεται εκτός των περιγραφομένων στο παράρτημα I περιοχών.

2. Η Ισπανία δεν αποστέλλει ωάρια και έμβρυα χοίρων εκτός αν αυτά προέρχονται από χοίρους οι οποίοι παρέμειναν εκτρεφόμενοι σε κτηνοτροφική μονάδα ευρισκόμενη εκτός των περιγραφομένων στο παράρτημα I περιοχών.

Άρθρο 3

1. Το υγειονομικό πιστοποιητικό που προβλέπεται στην οδηγία 64/432/ΕΟΚ(5) του Συμβουλίου και το οποίο συνοδεύει χοίρους που αποστέλλονται από την Ισπανία πρέπει να φέρει την ακόλουθη συμπληρωματική μνεία: "Ζώα σύμφωνα με την απόφαση 2001/457/ΕΚ της 14ης Ιουνίου 2001(6) περί ορισμένων μέτρων προστασίας σχετικά με την κλασσική πανώλη των χοίρων στην Ισπανία."

2. Το υγειονομικό πιστοποιητικό που προβλέπεται στην οδηγία 90/429//ΕΟΚ του Συμβουλίου και το οποίο συνοδεύει σπέρμα χοίρων που αποστέλλεται από την Ισπανία πρέπει να φέρει την ακόλουθη συμπληρωματική μνεία: "Σπέρμα σύμφωνα με την απόφαση 2001/457/ΕΚ της 14ης Ιουνίου 2001 της Επιτροπής(7) περί ορισμένων μέτρων προστασίας σχετικά με την κλασσική πανώλη των χοίρων στην Ισπανία."

3. Το υγειονομικό πιστοποιητικό που προβλέπεται από την απόφαση 95/483/ΕΚ της Επιτροπής(8) το οποίο συνοδεύει τα έμβρυα και ωάρια χοίρων που αποστέλλονται από την Ισπανία πρέπει να φέρουν την εξής συμπληρωματική μνεία: "Έμβρυα/ωάρια(9) σύμφωνα με την απόφαση 2001/457/ΕΚ της 14ης Ιουνίου 2001(10) περί ορισμένων μέτρων προστασίας σχετικά με την κλασική πανώλη των χοίρων στην Ισπανία."

Άρθρο 4

Η Ισπανία εξασφαλίζει ότι τα οχήματα που χρησιμοποιήθηκαν για τη μεταφορά των χοίρων καθαρίζονται και απολυμαίνονται μετά από κάθε τέτοια μεταφορά, ο δε μεταφορέας θα προσκομίζει αποδεικτικά στοιχεία της απολύμανσης αυτής.

Άρθρο 5

Η Ισπανία υποβάλλει ανά οκταήμερο πληροφοριακά στοιχεία για την επικρατούσα κατάσταση όσον αφορά την κλασική πανώλη των χοίρων, στην μορφή που εμφαίνεται στο παράρτημα ΙΙ.

Άρθρο 6

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές, κατά τρόπο που αυτά να συνάδουν με την παρούσα απόφαση, ενημερώνουν δε αμέσως περί αυτού την Επιτροπή.

Άρθρο 7

Η παρούσα απόφαση θα επανεξεταστεί πριν από τις 30 Ιουνίου 2001. Εφαρμόζεται μέχρι τις 30 Ιουνίου 2001.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες, 14 Ιουνίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 47 της 21.2.1980, σ. 11.

(4) ΕΕ L 224 της 18.8.1990, σ. 62.

(5) ΕΕ 121 της 29.7.1964, σ. 1977/64.

(6) ΕΕ L 159 της 15.6.2001.

(7) ΕΕ L 159 της 15.6.2001.

(8) ΕΕ L 275 της 18.11.1995, σ. 30.

(9) Διαγράφεται η περιττή μνεία.

(10) ΕΕ L 159 της 15.6.2001.

ΠΑΡΑΡΤΗΜΑ I

Cataluña

ΠΑΡΑΡΤΗΜΑ II

>PIC FILE= "L_2001159EL.004303.TIF">